นักคณิตศาสตร์ฯหืดจับ ลุ้นคปภ.แก้กม.ใหม่
แวดวงประกันภัยนับเป็นอีกธุรกิจที่ได้รับการปฏิรูปกฎหมาย เพื่อยกระดับมาตรฐาน หนึ่งในนั้นคือการแก้หมวดนักคณิตศาสตร์ประกันภัย ในร่างพระราชบัญญัติ (พ.ร.บ.) ประกันชีวิตฉบับใหม่
8 พ.ค. 2558

แวดวงประกันภัยนับเป็นอีกธุรกิจที่ได้รับการปฏิรูปกฎหมาย เพื่อยกระดับมาตรฐาน หนึ่งในนั้นคือการแก้หมวดนักคณิตศาสตร์ประกันภัย ในร่างพระราชบัญญัติ (พ.ร.บ.) ประกันชีวิตฉบับใหม่ 
อย่างไรก็ตาม แหล่งข่าวสมาคมนักคณิตศาสตร์ประกันภัยแห่งประเทศไทย เปิดเผยว่า จะเสนอเรื่องไปยังสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ให้พิจารณาข้อกำหนดบางอย่างที่สมาคมไม่เห็นด้วย เช่น มาตรา 136 ที่ระบุว่า หากพบความผิดปกติเกี่ยวกับฐานะการดำเนินการของบริษัท หรือมีเหตุอันควรสงสัยว่ามีการทุจริตเกิดขึ้น ให้นักคณิตศาสตร์ประกันภัยแจ้งให้นายทะเบียนทราบเป็นลายลักษณ์อักษรในทันที
นอกจากนี้ ยังมีมาตรา 137 ที่ระบุว่า ให้นักคณิตศาสตร์ซึ่งดำเนินการตามมาตรา 136 โดยสุจริต ไม่ต้องรับผิดแม้ก่อให้เกิดความเสียหายแก่บริษัท เว้นแต่เป็นการกระทำโดยประมาทเลินเล่ออย่างร้ายแรง
มาตราดังกล่าวนับว่ากว้างเกินไป ความผิดพลาดอาจกินความหมายรวมถึงระบบไอที และหมายความว่านักคณิตศาสตร์ทุกคนต้องเป็นผู้บริหารบริษัทรับรู้ทุกเรื่องด้วย ซึ่งในทางปฏิบัติแล้วเป็นไปไม่ได้  และอาจสร้างปัญหาในการทำงาน ท่ามกลางบทลงโทษปรับไม่เกิน 5 แสนบาท หรือจำคุกไม่เกิน 3 ปี 
นอกจากนี้ ข้อกำหนดที่ต้องมีนักคณิตศาสตร์ประกันภัยประจำบริษัททำงานเต็มเวลา ในทางปฏิบัติก็เป็นปัญหามาก เพราะปัจจุบันนักคณิตศาสตร์ที่มีคุณวุฒิระดับเฟลโลในไทยก็มีไม่เกิน 20 คน แม้แต่ คปภ.เองก็ยังไม่มีนักคณิตศาสตร์ระดับเฟลโล ดังนั้นการยกระดับจึงควรสอดคล้องกับเงื่อนไขความเป็นจริงมากขึ้น